Daerah Maran

Maran merupakan salah sebuah daerah di negeri Pahang, Malaysia. Daerah ini terletak di tengah negeri Pahang dan mempunyai keluasan dalam anggaran 1995 kilometer persegi dengan jumlah penduduk lebih 112 ribu orang. Pusat pentadbiran daerah ini terletak di Bandar Maran.

Asal-usul nama
Menurut sumber yang diperolehi daripada arkib simpanan Majlis Daerah Maran, nama Maran berasal dari nama sebatang sungai kecil yang mengalir dari Hulu Teladas ke Ulu Kampung Luit.

Walau bagaimanapun, menurut cerita dari seorang batin orang asli yang tinggal di Kampung Merbau berhampiran Kampung Serengkam, nama Maran itu berasal dari sebuah cerita dimana kira-kira tujuh orang asli sedang bermalam ditepi sebatang sungai (Sungai Maran sekarang).

Ketika mereka tidur, mereka telah dikejutkan oleh satu lembaga yang dikatakan adalah jelmaan harimau jadian. Enam dari orang asli itu berjaya melarikan diri dan meninggalkan seorang dari sahabatnya bersama-sama dengan lembaga itu. Tetapi lembaga itu tidak mengapa-apakan orang asli itu tetapi membahasakan dirinya sebagai 'Maran' atau 'Sahabat' serta menyuruh orang asli tadi menuruti sahabat mereka semula dengan menyusur sungai. Dalam perjalanan menyusur sungai inilah orang asli tadi menggelarkan sungai itu dengan nama Sungai Maran.

Sejarah 
Bukti arkeologi menunjukkan daerah Maran telah didiami oleh pelbagai kumpulan orang asli termasuk Semang dan Jakun seawal 6,000 tahun dahulu. Kehidupan mereka bergantung kepada aktiviti memburu dan menangkap ikan.

Pada zaman kesultanan Melayu, daerah Maran adalah sebahagian daripada Kesultanan Pahang. Daerah ini terletak secara strategik di laluan perdagangan antara pantai timur dan pedalaman Semenanjung Tanah Melayu, dan telah memainkan peranan penting dalam perdagangan di rantau ini. Sekitar abad ke-19, daerah Maran mula berada di bawah pengaruh pentadbiran kolonial British, yang menubuhkan pejabat residen di bandar berhampiran Kuala Lipis.

Selepas tahun 1957, daerah Maran menjadi sebahagian daripada negeri Pahang khususnya dalam daerah Pekan dan Temerloh. Pada tahun 1981, daerah ini secara rasminya ditubuhkan sebagai daerah pentadbiran yang baharu.

Pentadbiran

Mukim, bandar dan pekan
 Mukim Bukit Segumpal
 Mukim Chenor
 Mukim Kertau
 Mukim Luit
 Bandar Maran
 Pekan Chenor
 Pekan Sri Jaya

Parlimen dan DUN
Terdapat empat kawasan negeri dalam daerah ini iaitu Chenor, Kuala Sentul, Jengka dan Luit yang berada dalam kawasan persekutuan Maran.

Geografi 
Daerah Maran terletak di tengah negeri Pahang bersempadan dengan;

 Bera, Pekan dan Rompin di selatan,
 Temerloh di barat,
 Jerantut di utara dan
 Kuantan di timur

Iklim 
Iklim di daerah ini ialah iklim khatulistiwa (Af). Purata suhu ialah . Bulan Mei dan Jun merupakan bulan yang paling panas di kawasan ini dengan suhu mencecah . Bulan Januari dikategorikan sebagai bulan paling sejuk dengan suhu . Purata kerpasan di Maran adalah 2872.3 milimeter pertahun. Bulan Disember merupakan bulan paling tinggi kerpasan dengan 571.5 milimeter manakala bulan yang paling rendah pula Februari dengan 123.2 milimeter.

Demografi 
Berdasarkan bancian Malaysia 2020 jumlah penduduk di Daerah Maran ialah seramai 112,330 orang dengan kepadatan penduduk 59 orang perkilometer persegi yang dikategorikan sebagai taburan penduduk sederhana. Majoriti penduduk di daerah ini merupakan Bumiputera, membentuk lebih 96 peratus penduduk. Kaum kedua terbesar merupakan kaum Cina diikuti India. Lebih empat peratus penduduk merupakan bukan warganegara.

Nisbah penduduk lelaki kepada penduduk wanita ialah 109:100. Terdapat 29,766 tempat kediaman dengan sebanyak 25,147 isi rumah. Purata saiz isi rumah pula dicatatkan seramai empat orang dalam sebuah rumah. Lebih 71 ribu penduduk dalam kalangan umur bekerja, 30 ribu dalam golongan muda dan selebihnya 10 ribu orang merupakan warga tua.

Agama 
Majoriti penduduk di daerah Maran beragama Islam yang terdiri daripada penduduk berbangsa Melayu dan beberapa etnik lain. Agama kedua terbesar merupakan agama Buddha yang kebanyakannya dianuti penduduk berbangsa Cina. Agama ketiga terbesar merupakan agama Hindu yang majoritinya terdiri daripada penduduk berbangsa India. Kebanyakan penduduk bumiputera selain Melayu menganut agama Kristian atau tidak beragama.

Rujukan

Daerah di Pahang